O B R A Z L O Ž E N J E
Prijedloga odluke o Stipendiji Grada Zagreba za učenike i studente pripadnike romske nacionalne manjine


 I. PRAVNI TEMELJ ZA DONOŠENJE ODLUKE

Pravni temelj za donošenje Odluke o Stipendiji Grada Zagreba za učenike i studente pripadnike romske nacionalne manjine su članci 19.a  i 35. stavak 2. Zakona o lokalnoj i područnoj (regionalnoj) samoupravi (Narodne novine 33/01, 60/01 - vjerodostojno tumačenje, 129/05, 109/07, 125/08, 36/09, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) kojima je propisano da gradovi u svom samoupravnom djelokrugu obavljaju poslove lokalnog značaja kojima se neposredno ostvaruju potrebe građana te da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave i članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN 

Nova odluka o Stipendiji Grada Zagreba za učenike i studente pripadnike romske nacionalne manjine predlaže se sukladno metodološko-nomotehničkim pravilima prema kojima je potrebno pristupiti donošenju novoga.
Prijedlogom Odluke o Stipendiji Grada Zagreba za učenike i studente pripadnike romske nacionalne manjine (u nastavku teksta: Prijedlog odluke), u odnosu na važeću Odluku, pojedine se odredbe mijenjaju, odnosno dopunjavaju i pojašnjavaju kako bi primjena odluke u praksi postala učinkovitija. 

Prijedlogom Odluke propisuju se, jednako kao i važećom Odlukom, uvjeti, postupak i kriteriji za dodjelu stipendije Grada Zagreba pripadnicima romske nacionalne manjine učenicima srednjih škola, studentima sveučilišnih preddiplomskih, diplomskih i integriranih studija, kratkih stručnih studija, preddiplomskih stručnih studija i diplomskih stručnih studija te prava i obveze korisnika stipendije.

Prema dosadašnjoj odredbi, kvota za studente koji su prvi put upisali prvu godinu studija određivala se na način da se od predviđenog broja Stipendija za studente, četvrtina Stipendija dodjeljivala studentima koji su prvi put upisali prvu godinu studija. Kako je broj studenata koji prvi put upisuju prvu godinu studija znatno manji od studenata ostalih godina studija, a događalo se da se kvota predviđena za studente koji su prvi put upisali prvu godinu studija, ne popuni, predlaže se da broj Stipendija utvrđuje svake godine gradonačelnik Grada Zagreba u tri kategorije: učenicima, studentima prve godine studija i studentima ostalih godina studija, ovisno o sredstvima osiguranim u proračunu. Također se jasnije definiraju studenti prve godine i studenti ostalih godina studija.  

Na temelju članka 24. Zakona o odgoju i obrazovanju u osnovnoj i srednjoj školi te na temelju Pravilnika o uvjetima i načinima nastavka obrazovanja za višu razinu kvalifikacije učenici u statusu redovitog učenika imaju mogućnost nastavka obrazovanja za višu razinu kvalifikacije. Analogno tome, predlaže se u uvjetima za pravo sudjelovanja na natječaju kod učenika dopuniti odredbu da pravo sudjelovanja za dodjelu Stipendije imaju učenici koji nastavljaju obrazovanje za višu razinu kvalifikacije u statusu redovitog učenika.

Kod prava sudjelovanja na natječaju kod studenata predlaže se precizirati odredbu kako studenti prve godine moraju imati položenu državnu maturu iz obveznih predmeta obzirom da je uspjeh na državnoj maturi iz obveznih predmeta sastavni dio formule za izračun uspjeha u školovanju. 

Također se predlaže, u uvjetima za sudjelovanje na natječaju kod učenika i studenata u slučaju ponavljanja razreda u srednjoj školi ili kod studenata koji su ostvarili manje od 40 ECTS bodova, jasnije propisati kako se opravdani razlog mora dokazati odgovarajućom dokumentacijom, a koju procjenjuje Povjerenstvo koje provodi natječaj.

Kako bi se precizirala trenutno važeća odredba predlaže se istu dopuniti na način da se propiše da se na prijedlog Vijeća romske nacionalne manjine Grada Zagreba, imenuju dva od tri člana Povjerenstva, a koji moraju biti predstavnici Vijeća romske nacionalne manjine Grada Zagreba.

Nadalje, predlaže se izmijeniti odredbu koja propisuje rok do kojega gradonačelnik raspisuje i objavljuje natječaj pa umjesto roka koji je bio propisan do kraja rujna za studente koji su prvi put upisali prvu godinu studija, predlaže se propisati da gradonačelnik raspisuje i objavljuje natječaj početkom listopada za studente koji su prvi put upisali prvu godinu studija, a za studente ostalih godina ostaje odredba da se natječaj raspisuje do kraja listopada. 
Naime, akademska godina počinje 1. listopada i od tada su u Informacijskom sustavu studentskih prava (ISSP) dostupni podaci o studentima te je iz tog razloga natječaj za studente prve godine potrebno raspisati u listopadu.

U cilju unapređenja postojeće prakse, a za potrebe digitaliziranog natječajnog postupka podnošenja i obrade prijava u nadograđenom sustavu eStipendije te praćenja ispunjavanja obveza korisnika stipendije, davatelj Stipendije ovlašten je, putem informacijskog sustava, izravno preuzimati odnosno provjeravati podatke dostupne u službenim evidencijama i javnim registrima i drugim informacijskim sustavima kojima raspolažu nadležna tijela i druge ovlaštene institucije, a u opsegu nužnom za ostvarenje propisane svrhe, uz primjenu propisa kojima se uređuje zaštita osobnih podataka i informacijska sigurnost. Ako pojedine podatke ili dokumentaciju nije moguće pribaviti ili provjeriti službenim putem, kandidat ih je dužan dostaviti na zahtjev nadležnog tijela.

Slijedom navedenoga, Prijedlogom odluke propisuje se da je privola kandidata za pristup, prikupljanje, obradu i korištenje osobnih podataka iz temeljnih državnih registara i drugih informacijskih sustava, kao i za korištenje kontaktnih podataka u svrhu provedbe natječajnog postupka, sastavni dio prijave na natječaj.

Regulira se dopuna nepotpune dokumentacije i za prijavljene dodatne kriterije te se predlaže da prijave na natječaj koje ne sadrže sve dokaze za propisane uvjete kao i za propisane kriterije koji se prijave, dopunit će se u roku od 8 dana od primitka poziva za dopunu dokumentacije.

Prema Zakonu o odgoju i obrazovanju u osnovnoj i srednjoj školi, članku 72. stavku 5. postoje tri opisne ocjene za vladanje učenika – uzorno, dobro i loše. Jedna od strukturnih prepreka u obrazovanju romske djece je neredovito pohađanje nastave i raniji izlazak iz obrazovnog sustava. Stipendijski program jedan je od rijetkih instrumenata kojima Grad Zagreb može izravno i konkretno nagraditi upravo one učenike koji usprkos svim mogućim preprekama (obiteljskim, socijalnim, ekonomskim) pokazuju redovitost u pohađanju nastave kao i odnosa prema školi i školskim obavezama. Učenik koji ima uzorno vladanje i učenik koji ima dobro vladanje boduju se jednako, bez ikakve razlike u okviru osnovnog kriterija uspjeha u školovanju. Da se potaknu upravo ona ponašanja koja su ključna za dugoročni obrazovni uspjeh učenika, a to su redovitost i odgovornost, predlaže se dodati kriteriji vrednovanja uzornog vladanja za učenike srednjih škola.

Učenici romske nacionalne manjine koji se kontinuirano uključuju u izvannastavne i izvanškolske aktivnosti, bilo da je riječ o sportu, plesu, glumi, likovnoj umjetnosti i sl. razvijaju kompetencije, samopouzdanje i osjećaj pripadnosti koji izravno doprinose školskom uspjehu i smanjivanju ranog napuštanja školovanja te povećava njihove mogućnosti vertikalne prohodnosti kroz obrazovni sustav. Slijedom navedenog, a kako bi se obuhvatile i vrednovale specifičnosti interesa i mogućnosti kandidata, bodovanje kontinuiranog bavljenja izvanškolskom i izvannastavnom aktivnošću, dosad predviđeno samo za područje sporta, proširuje se i na područja znanosti i umjetnosti.

Nadalje se predlaže, radi veće jasnoće odredbe i njene bolje primjene u praksi,  propisati što se smatra pod sudjelovanjem u znanstvenom ili stručnom projektu, značajnim natjecanjem te vrijednim priznanjem. 

Prijedlogom odluke predlaže propisati da studenti ostalih godina studija za izvannastavna postignuća mogu dobiti najviše 8  bodova, umjesto najviše 4 boda kao što je do sada bilo propisano. Predloženom odredbom omogućit će se da studenti s više postignuća budu bodovani i s više bodova, a time će se postići bolja gradacija bodovanja unutar Prijedloga rang-liste za pojedini studij, a što je naročito bitno u onim studijima za koje je prijavu na natječaj podnio  veći broj kandidata od utvrđene kvote za taj studij.

Predlaže se propisati mogućnost preraspodjele broja stipendija iz jedne u drugu kategoriju odnosno području, na prijedlog Povjerenstva, od predviđene kvote u kategoriji u kojoj se prijavilo više odnosno manje kandidata, a kako stipendije ne bi ostale nedodijeljene. Obrazovna razina romske populacije vrlo je niska, a prosječan broj godina provedenih u obrazovnom sustavu znatno je niži u odnosu na većinsku populaciju. Jedan od ciljeva ove Stipendije je osiguravanje socijalne integracije te poticanje na stjecanje višeg i visokog obrazovanja pripadnika romske nacionalne manjine. Slijedom navedenog, predlaže se redefinirati odredbu kojom će kandidati za dodjelu Stipendije ostvariti Stipendiju za isti razred, odnosno u slučaju da nisu upisali treći put istu godinu studija u akademskoj godini prijave na natječaj, za koju im je već bila dodijeljena Stipendija, a iznimno Stipendiju mogu ostvariti kandidat koji upisuju isti razred drugi put odnosno treći put istu godinu studija u statusu redovitog studenta iz opravdanih razloga koje procjenjuje Povjerenstvo, a što se mora dokazati odgovarajućom dokumentacijom. Ovime se osigurava sustavnije podupiranje, motivacija studenata kao i nagrađivanje dosadašnjih zalaganja te postignuća. 

Prijedlogom odluke uvodi se značajna i bitna novina u sustav e-Stipendija, a to je da kandidat umjesto potpisivanjem papirnatog primjerka ugovora, pravo na stipendiju stječe prihvaćanjem Uvjeta stipendiranja putem sustava eStipendije. Prihvaćanje Uvjeta stipendiranja od strane kandidata, smatra se činom sklapanja ugovora. Očekuje se da će se predloženom novinom natječajni postupak značajno skratiti i povećati produktivnost jer neće više biti potrebno pripremati  i ispisivati po tri primjerka ugovora za svakog kandidata i pozivati kandidate na potpisivanje ugovora, što će posljedično dovesti i do brže isplate stipendija. 

Također se predlaže, kako će evidenciju i kontrolu provođenja obveze zapošljavanja onoliko vremena koliko je stipendist primao Stipendiju i obvezu prijave u evidenciju nezaposlenih osoba Hrvatskog zavoda za zapošljavanje provoditi nadležno gradsko upravno tijelo dohvatom podataka iz registra tijela državne uprave nadležnog za mirovinsko osiguranje i registra javne ustanove nadležne za evidenciju nezaposlenih. 
U skladu s odredbama Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o Stipendiji Grada Zagreba za učenike i studente pripadnike romske nacionalne manjine  provodilo se internetsko savjetovanje sa zainteresiranom javnošću.

Slijedom navedenog predlaže se Gradskoj skupštini Grada Zagreba donošenje Odluke o Stipendiji Grada Zagreba za učenike i studente pripadnike romske nacionalne manjine kao u predloženom tekstu.

III. SREDSTVA ZA PROVOĐENJE ODLUKE  

Za provođenje ove odluke osigurana su sredstva u Proračunu Grada Zagreba za 2026. i Projekcijama za 2027. i 2028. godinu.


IV. OBRAZLOŽENJE ODREDABA PRIJEDLOGA ODLUKE

Člankom 1. utvrđuje se sadržaj odluke i navodi se rodna odredba.

Člankom 2. određuje se da je naziv Stipendije: Stipendija Grada Zagreba za učenike i studente pripadnike romske nacionalne manjine.

Člankom 3. utvrđuje se da se sredstva za Stipendiju osiguravaju u proračunu Grada Zagreba te da mjesečna stipendija iznosi 380,00 eura neto za učenike i 520,00 eura neto za studente. 

Člankom 4. određuje se da broj stipendija utvrđuje svake godine gradonačelnik u tri kategorije i to učenicima, studentima koji su prvi put upisali prvu godinu sveučilišnih ili stručnih prijediplomskih studija, sveučilišnih integriranih studija ili stručnih kratkih studija  i studentima ostalih godina sveučilišnih ili stručnih prijediplomskih studija, sveučilišnih integriranih studija ili stručnih kratkih studija te studentima sveučilišnih ili stručnih diplomskih studija, ovisno o sredstvima osiguranim u proračunu Grada Zagreba. Stipendije se dodjeljuju prema odvojenim rang-listama te da se ukupan broj Stipendija za studente raspoređuje se na studije iz znanstvenih područja i studija iz umjetničkog područja.  

Člankom 5. propisuju se uvjeti za pravo sudjelovanja na natječaju  za učenike i studente.
Uvjeti za učenike su: da su državljani Republike Hrvatske, da su pripadnici romske 	nacionalne 	manjine prema popisu birača ili rodnom listu, odnosno za maloljetne učenike 	da je jedan od 	njihovih roditelja pripadnik romske nacionalne manjine prema popisu birača ili 	rodnom listu, 	da su redoviti 	učenici srednje škole u Gradu Zagrebu, odnosno Zrakoplovne 	tehničke škole 	Rudolfa Perešina u Velikoj Gorici; da nastavljaju obrazovanje za višu 	razinu kvalifikacije 	u statusu redovitog učenika, da imaju prijavljeno prebivalište u Gradu 	Zagrebu neprekidno 	najmanje jednu godinu prije objave natječaja, da nisu, osim iz 	opravdanih razloga koje 	procjenjuje Povjerenstvo na 	temelju odgovarajuće 	dokumentacije, ponavljali razred u srednjoj 	školi.
Uvjeti za studente su: da su državljani Republike Hrvatske,  da su pripadnici romske nacionalne 	manjine prema popisu birača ili rodnom listu, da su redoviti studenti sveučilišnih ili stručnih 	prijediplomskih i diplomskih studija, sveučilišnih integriranih studija ili stručnih kratkih studija 	u Gradu Zagrebu ili na nekoj sastavnici Sveučilišta u Zagrebu, da imaju prijavljeno 	prebivalište u Gradu Zagrebu neprekidno najmanje jednu godinu prije objave natječaja, za  	studente prve godine, da imaju položenu državnu maturu iz obveznih predmeta, a za studente 	ostalih godina koji  su u prethodnoj akademskoj godini bili upisani na taj studij ili, ako se radi 	o diplomskom studiju, na neki od prijediplomskih studija, da su, osim iz opravdanih razloga 	koje procjenjuje Povjerenstvo, a  što se dokazuje odgovarajućom dokumentacijom u prethodnoj 	akademskoj godini ostvarili 	najmanje 40 ECTS bodova, a studentima završne godine studija, 	dodatno, da je preostalo najmanje 30 ECTS bodova do završetka studija. Za studente ostalih 	godina koji su u prethodnoj akademskoj godini upisali mirovanje studija, odnosno nisu 	neposredno nakon završenoga prijediplomskog studija upisali diplomski studij, da su, osim iz 	opravdanih razloga koje procjenjuje Povjerenstvo, a  što se dokazuje odgovarajućom 	dokumentacijom, ostvarili najmanje 40 ECTS bodova u godini koja je prethodila godini 	upisanog mirovanja studentskih obveza, odnosno u posljednjoj godini u 	kojoj su bili u 	statusu redovitog studenta te da u akademskoj godini za koju se Stipendija dodjeljuje nisu 	upisali mirovanje studentskih obveza.

Člankom 6. propisuje se da se Stipendija dodjeljuje na temelju provedenog natječaja, a  	natječaj provodi Povjerenstvo koje ima sedam članova koji među sobom biraju predsjednika i 	zamjenika predsjednika. Tri člana Povjerenstva imenovat će se iz redova znanstvenih, 	obrazovnih, stručnih i drugih javnih djelatnika, od kojih je jedan član iz nadležnog gradskog 	upravnog tijela. Tri člana Povjerenstva moraju biti pripadnici romske nacionalne manjine, 	pri čemu najmanje dva člana Povjerenstva moraju biti predstavnici Vijeća romske 	nacionalne manjine Grada Zagreba, a koje predlaže Vijeće romske nacionalne manjine Grada 	Zagreba. 

Člankom 7. određuje se da stručne i administrativne poslove za Povjerenstvo obavlja nadležno gradsko upravno tijelo.
Člankom 8. propisuje se da gradonačelnik raspisuje i objavljuje natječaj svake godine najkasnije do kraja rujna za učenike početkom listopada za studente prve godine studija, a za studente ostalih godina do kraja listopada te da se natječaj objavljuje na internetskoj stranici Grada Zagreba, a prijave na natječaj podnose se na jedinstvenom elektroničkom obrascu putem sustava eStipendije dostupnom na poveznici koja se objavljuje u sklopu natječaja. 

Člankom 9. određuje se da tekst natječaja sadrži: naziv tijela koje raspisuje natječaj, trajanje natječaja, naziv gradskog upravnog tijela kojemu se prijave podnose, uvjete i kriterije za utvrđivanje liste kandidata za dodjelu Stipendije, popis dokumentacije kojom se dokazuje ispunjavanje uvjeta za dodjelu Stipendije, oznaku školske/akademske godine za koju se dodjeljuje Stipendija, informacije o postupku podnošenja prijava, rok u kojem će biti objavljeni rezultati natječaja, iznos i broj Stipendija te prava i obveze korisnika Stipendije. 

[bookmark: _GoBack]Člankom 10. propisuje se da prijava na natječaj sadrži privolu kandidata za prikupljanje, obradu i objavu osobnih podataka i korištenje kontakt podataka u svrhu ostvarivanja prava na Stipendiju, korištenje i isplatu te ispunjavanje obveza, sukladno propisima o zaštiti osobnih podataka. Podaci o kandidatu i članovima njegova kućanstva, potrebni radi provjere ispunjavanja uvjeta, kriterija i praćenja ispunjavanja ugovornih obveza, koji su propisani ovom Odlukom, preuzimaju se i provjeravaju iz službenih javnih registara nadležnih tijela državne uprave ili javnopravnih tijela. Nadalje se propisuje da prijave na natječaj koje ne sadrže dokaze o ispunjavanju uvjeta za sudjelovanje na natječaju kao niti dokaze o kriterijima koje je kandidat prijavio prilikom prijave na natječaj, mogu dopuniti u roku od 8 dana od primitka poziva za dopunu dokumentacije.
 
Člankom 11.  propisuju se kriteriji za utvrđivanje liste kandidata za dodjelu Stipendije. Osnovni kriteriji su uspjeh u školovanju, odnosno studiju, izvannastavna i izvanškolska postignuća te uzorno vladanje učenika srednjih škola, a dodatni kriterij je socioekonomski  status. Kriteriji se izražavaju bodovima. Istim člankom nadalje se propisuje da Povjerenstvo rangira kandidate za dodjelu Stipendije na temelju bodova ostvarenih prema osnovnim kriterijima, a ako više kandidata na temelju osnovnih kriterija ostvari isti broj bodova kao zadnji kandidat na rang-listi, oni će se rangirati i po dodatnom kriteriju odnosno socioekonomskom statusu.

Člankom 12. određuje se da se uspjeh u školovanju za učenike prvih razreda boduje brojem bodova jednakim peterostrukom zbroju prosječne ocjene 7. i 8. razreda osnovne škole zaokružene na dvije decimale, a za učenike viših razreda brojem bodova jednakim desetorostrukom iznosu prosječne ocjene prethodnog razreda zaokružene na dvije decimale.

Člankom 13. propisuje se bodovanje izvannastavnih i izvanškolskih postignuća učenika u prethodne dvije školske godine u jednom od nastavnih predmeta u području znanosti, umjetnosti ili sporta. Boduje se kontinuirano sudjelovanje u izvanškolskim i izvannastavnim aktivnostima iz područja sporta, znanosti ili umjetnosti najmanje 2 godine kao te sudjelovanja i nagrade osvojene na državnom, međunarodnom i svjetskom natjecanju. Ako učenik sudjeluje u više izvannastavnih i izvanškolskih aktivnosti iz područja sporta,  znanosti i umjetnosti svaka aktivnost se boduje s jednim bodom.  Učenik dobiva jedan bod ako je redovan učenik još jedne škole ili student nekog visokog učilišta te jedan bod za uzorno vladanje. 

Člankom 14.  propisuje se način bodovanja uspjeha u školovanju i u studiju za studente. Uspjeh u školovanju za studente prve godine studija boduje se brojem bodova jednakim peterostrukom zbroju prosječne ocjene završnog razreda srednje škole zaokružene na dvije decimale i prosječne ocjene ostvarene iz obveznih predmeta na državnoj maturi zaokružene na dvije decimale, a uspjeh u studiju za studente ostalih godina boduje se na način da se umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli s prosječnom ocjenom svih studenata prethodne godine studijskog programa (prosjek generacije), a dobiveni rezultat se dijeli s brojem 5 i zaokružuje na dvije decimale. Uspjeh u studiju za studente ostalih godina koji su imali upisano mirovanje studentskih obveza, boduje se prema ocjenama postignutim u akademskoj godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, boduje se prema ocjenama postignutim u zadnjoj akademskoj godini u kojoj su imali status redovitog studenta. 

Člankom 15. propisuje se vrednovanje i bodovanje izvannastavnih postignuća studenata prve godine i studenata ostalih godina. Izvannastavna postignuća studenata prve godine vrednuju se kao i za učenike dok se za studente ostalih godina vrednuje kontinuirano bavljenje izvannastavnim aktivnostima iz područja sporta, znanosti ili umjetnosti posljednje 2 godine, objava rada u znanstvenim i stručnim časopisima, izlaganje na znanstvenoj ili stručnoj konferenciji, sudjelovanje u znanstvenom ili stručnom projektu, nagrada na značajnim natjecanjima te vrijedno priznanje. Studentima ostalih godina koji su imali upisano mirovanje studentskih  obveza, boduju se izvannastavna postignuća ostvarena u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, prema postignućima ostvarenim u zadnjoj godini u kojoj su imali status redovitog studenta. Pod sudjelovanjem u znanstvenom ili stručnom projektu smatraju se projekti koji se provode na visokom učilištu ili znanstvenom institutu u aktivnostima koje se odnose na eksperimentalni rad, provođenje istraživanja, sakupljanje i analizu podataka, proučavanje i evaluaciju stručne literature, a koje uključuju značajan doprinos kandidata. Pod značajnim natjecanjem smatra se državno i međunarodno natjecanje kojem je prethodila selekcija natjecatelja na nižim razinama natjecanja, a od natjecanja u sportu, državna i međunarodna prvenstva. Pod vrijednim priznanjem smatra se priznanje visokog učilišta dobiveno u prethodnoj akademskoj godini, odnosno za aktivnosti u prethodnoj akademskoj godini, Rektorova nagrada i priznanja na državnoj razini.
Student dobiva jedan bod ako je za vrijeme studija za koji podnosi molbu redoviti student još jednog studija, a na temelju izvannastavnih postignuća studentu se može dodijeliti najviše 8 bodova.

Člankom 16. utvrđuje se bodovanje socioekonomskog statusa učenika i studenata i propisuje tko čini zajedničko kućanstvo te definira tko je uzdržavatelj učenika odnosno studenta.  

Člankom 17.  propisuje se da Povjerenstvo rangira kandidate za dodjelu Stipendije za učenike na temelju članaka 12., 13. i 16. odluke. 
Člankom 18. propisuje se da Povjerenstvo rangira kandidate za dodjelu Stipendija za studente prve godine na temelju bodova ostvarenih prema članku 13., članku 14. stavku 1., članku 15. stavcima 1. i 9.,  članku 16. ove odluke, a za studente ostalih godina na temelju bodova ostvarenih prema članku 14. stavcima 2. i 3., članku 15. stavcima 2., 3., 4. i 9. i članku 16. odluke.
Člankom 19. propisuje se da Povjerenstvo utvrđuje prijedloge triju odvojenih lista 	kandidata za dodjelu Stipendije: rang-listu za učenike, rang-listu za studente prve godine i 	rang-listu za studente ostalih godina. Ako dva ili više kandidata, kao zadnji na prijedlogu 	pojedine rang-liste kandidata, ostvare jednak broj bodova, gradonačelnik će na prijedlog 	Povjerenstva povećati broj Stipendija, kao i u slučaju da jedan ili više kandidata 	umjetničkih 	studija ostvari jednak ili veći broj bodova od zadnjeg kandidata na prijedlogu rang-liste. 	Također se propisuje ako se u jednoj kategoriji odnosno području ne bi mogao dodijeliti 	utvrđeni broj stipendija, gradonačelnik može na prijedlog Povjerenstva, preraspodijeliti broj 	stipendija na drugu kategoriju odnosno područje. 
Propisuje se da kandidati za dodjelu Stipendije ne mogu ostvariti Stipendiju za isti razred, 	odnosno ako su istu godinu studija upisali treći put akademskoj godini prijave na natječaj, 	za koju im je 	već bila dodijeljena Stipendija, a iznimno, Stipendiju mogu ostvariti kandidat 	koji upisuju isti razred drugi put odnosno treći put istu godinu studija u statusu redovitog 	studenta iz opravdanih razloga koje procjenjuje Povjerenstvo, a što se dokazuje 	odgovarajućom dokumentacijom. Propisuje se i da kandidati ne mogu 	ostvariti Stipendiju	za već 	stečenu kvalifikaciju na razini srednjoškolskog obrazovanja odnosno na razini 	studija na koji su upisani. Iznimno Stipendiju mogu ostvariti kandidati koji su kvalifikaciju 	stekli završetkom srednjoškolskog obrazovanja u 	umjetničkom području.

Člankom 20. propisuje se da se prijedlozi rang-lista s popisom kandidata čije su prijave potpune, pravovremene i ispunjavaju uvjete natječaja, ali nisu ostvarili  dovoljan broj bodova za uvrštavanje na rang-listu, objavljuju na internetskoj stranici Grada Zagreba u roku od 60 dana od dana isteka roka za podnošenje prijava. Također se na internetskoj stranici Grada Zagreba objavljuje popis podnositelja čije su prijave nepotpune ili ne ispunjavaju uvjete natječaja. U roku od 8 dana od dana objavljivanja prijedloga rang lista i popisa, svaki kandidat može podnijeti pisani prigovor gradonačelniku putem nadležnog gradskog upravnog tijela. Ako usvajanjem prigovora kandidat ostvari jednak ili veći broj bodova od zadnjeg kandidata na prijedlogu rang-liste, gradonačelnik će povećati broj Stipendija. Gradonačelnik odlučuje o prigovoru zaključkom koji je konačan.
Člankom 21. propisuje se da gradonačelnik za svaku kategoriju utvrđuje Konačnu listu kandidata za dodjelu Stipendije i da kandidat stječe pravo na dodjelu stipendije prihvaćanjem Uvjeta stipendiranja, a koji sadrže prava i obveze propisane ovom odlukom. Prihvaćanje uvjeta smatra se činom sklapanja ugovora i ako kandidat to ne učini u propisanom roku, smatrat će se da ne prihvaća stipendiju. 
Člankom 22. određuje se da se Stipendija dodjeljuje za tekuću školsku ili akademsku godinu najduže u trajanju od deset mjeseci te da korisnik Stipendije za vrijeme korištenja Stipendije ne može istodobno biti korisnik novčane stipendije drugog stipenditora financirane javnim sredstvima, da mora imati prijavljeno prebivalište u Gradu Zagrebu i status redovitog učenika odnosno status redovitog studenta. 
Člankom 23. propisuje se da se Stipendija nakon prihvaćenih uvjeta u sustavu eStipendije i da se isplaćuje mjesečno za prethodni mjesec na račun korisnika Stipendije.  

Člankom 24. propisuje se da nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije. Propisuje da je kandidat dužan, na zahtjev davatelja Stipendije, dostaviti dodatne podatke ili dokumentaciju ako se pojedini podaci ne mogu pribaviti iz službenih evidencija ili ako njihovu točnost nije moguće utvrditi službenim putem.   


Člankom 25.  propisuje se da nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije. Propisuje se da se korisnik Stipendije u roku od jedne godine nakon završenog školovanja obvezan zaposliti i raditi na području Grada Zagreba najmanje onoliko vremena koliko je primao Stipendiju te da, uz suglasnost davatelja Stipendije, može prihvatiti i zaposlenje izvan Grada Zagreba na području Republike Hrvatske, čime se oslobađa obveze rada na području Grada Zagreba, a obveza zapošljavanja prestaje ako je korisnik Stipendije prijavljen u evidenciji nezaposlenih osoba Hrvatskog Zavoda za zapošljavanje duže od šest mjeseci. Evidenciju i kontrolu provođenja navedenih obveza, propisuje da provodi nadležno gradsko upravno tijelo putem registra tijela državne uprave nadležnog za mirovinsko osiguranje i registra javne ustanove nadležne za evidenciju nezaposlenih.
Člankom 26. određuje se da je Korisnik Stipendije dužan i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju i svim drugim promjenama koje utječu na korištenje Stipendije i izvršenje obveza navedenih u prihvaćenim uvjetima pisanim putem u roku od 15 dana od nastalih činjenica, a nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno Korisnik Stipendije.
Člankom 27. utvrđuje se da je stipendist je dužan vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako je za vrijeme korištenja Stipendije primao novčanu stipendiju drugog stipenditora financiranu javnim sredstvima, ako iz neopravdanih razloga koje procjenjuje Povjerenstvo, razred za koji je primao Stipendiju završi s ocjenom nedovoljan (1), odnosno ako u akademskoj godini za koju je primao Stipendiju iz neopravdanih razloga ostvari manje od 40 ECTS bodova ili naknadno upiše mirovanje ili odustane od studija, ako se nakon završenog školovanja ne zaposli na području Grada Zagreba odnosno, ako se bez suglasnosti davatelja Stipendije zaposli izvan područja Grada Zagreba odnosno na području Republike Hrvatske, ako bez opravdanog razloga i u roku ne dostavi podatke o školovanju i zaposlenju, ako za vrijeme korištenja Stipendije odjavi prebivalište s područja Grada Zagreba ili izgubi status redovitog učenika odnosno studenta. U opravdanim slučajevima koje procjenjuje Povjerenstvo, Gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme

Člankom 28. propisuje se da stupanjem na snagu ove odluke prestaje važiti Odluka o Stipendiji Grada Zagreba za učenike i studente pripadnike romske nacionalne manjine (Službeni glasnik Grada Zagreba 30/23 i 29/24).

Člankom 29. utvrđuje se da odluka stupa na snagu osmoga dana od dana objave u Službenom glasniku Grada Zagreba, sukladno odredbi članka 119. stavka 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.

